Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20),постапувајќи по Жалбата изјавена од Здружението на граѓани Центар за граѓански комуникации ЦГК-Скопје, преку полномошник Герман Филков, претседател на Здружението, поднесена против ЈП Водовод Куманово, по предметот Барање за пристап до информации од јавен карактер, на 12.04.2024 година, го донесе следното

**Р Е Ш Е Н И Е**

  **1**.Жалбата изјавена од Здружението на граѓани Центар за граѓански комуникации ЦГК-Скопје, преку полномошник Герман Филков, претседател на Здружението, поднесена против ЈП Водовод Куманово, заведена во Агенцијата под бр.08-83 на 29.03.2024 година, по предметот Барање за пристап до информации од јавен карактер,**СЕ УВАЖУВА.**

 **2.Предметот се враќа на повторно постапување пред првостепениот орган во делот под точка 2 од Барањето.**

 **3.Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Здружението на граѓани Центар за граѓански комуникации ЦГК-Скопје, како што е наведено во Жалбата, на 21.02.2024 година поднелоБарање за пристап до информации од јавен карактер до ЈП Водовод Куманово, со кое побаралода му се достави електронски запис од следните информации:

„1. Име и презиме/назив на адвокати и адвокатски друштва чии услуги сте ги користеле во текот на 2023 година.

2. За секој поединечен адвокат/ адвокатско друштво доставете ни ги износите на извршените исплати и основата за секоја исплата во текот на 2023 година.

3. Како е избран секој од адвокатите/адвокатско друштво чии услуги сте ги користеле?“

Постапувајќи по ова Барање, Имателот на информации на 19.03.2024 година до Барателот доставил Одговор на барање бр.03-492/2 од 18.03.2024 година во кој наведува: “...Барањето да Ви бидат доставени поединечните износи исплатени на секој од адвокатите и основата за секоја исплата, сметаме дека би ја повредило доверливоста на даночната постапка, па согласно чл.6 ст.1 т.3 од Законот за слободен пристап до информации од јавен карактер сме спречени со вас да ги споделиме овие информации...“

Незадоволен од горенаведениот Одговор, Барателот на информации во законски предвидениот рок поднесе Жалба, заведена во архивата на Агенцијата под бр.08-83 на 29.03.2024 година. Во Жалбата е наведено: “...По разгледување на одговорот утврдено е дека имателот не одговорил согласно точка 2 од барањето според која побарани се износите за извршените исплати и основата на секоја исплата во текот на 2023 за секој адвокат/адвокатство друштво поединечно . Имателот го доставил вкупниот износ кој се однесува на исплатите кон сите адвокати вкупно, но не и поединечниот износ за исплати кој е предмет на барањето...“.

Агенцијата со допис бр.08-83 од 01.04.2024 година, преку е-маил ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 12.04.2024 година до Агенцијата достави Одговор на жалба бр.03-492/4 од 04.04.2024 година, заведен во Агенцијата под бр.08-83. Во Одговорот е наведено: “...ЈП Водовод Куманово го одби барањето за пристап до истата од причини предвидени во чл.6 ст.1 т.3 од Законот за слободен пристап до информации од јавен карактер, односно од причина што давањето пристап до оваа информација би ја повредило доверливоста на даночната постапка...недвосмислено заклучено дека податоците чие чување е задолжително како даночна тајна не можат да бидат доставувани од имателите како информација од јавен карактер........“.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации го поништи и предметот го врати на повторно постапување пред првостепениот органво делот под точка 2 од Барањето,** поради следното:

По разгледувањето на Жалбата и сите списи во врска со предметот, Агенцијата утврди дека Имателот на информации не постапил правилно по Барањето на Барателот, со тоа што наместо да одговори со Одговор на барање на слободен пристап до информации од јавен карактер до Барателот, бил должен да донесе Решение.

Во конкретниот случај, Имателот на информации не ги испочитувал одредбите од Законот за слободен пристап до информации од јавен карактер,со тоа што не постапил согласно член 20 од Законот за слободен пристап до информации до јавен карактер.

При повторното постапување по Барањето за пристап до информации од јавен карактер, Имателот на информации е должен да постапи во согласност со членот 20 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) кој гласи: “Ако имателот на информации позитивно одговори на барањето или ако барањето делумно или целосно го одбие за тоа ќе донесе **Решение**“, кое ги содржи сите содржајни елементи наведени во член 88 од Законот за општата управна постапка.

Агенцијата констатира дека Имателот на информации, не постапил согласно одредбите од Законот за слободен пристап до информации од јавен карактер со тоа што на Барателот не му ги доставил бараните информации на начин и во форма наведени во Барањето во целост.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 11, 18, 20, 21 и 22 од истиот Закон, е должен да ја информира јавноста со објавување на податоци од негова надлежност, годишни планови и праграми за работа, целокупната документација за јавните набавки, за концесиите и за договорите за јавно-приватно партнерство, извештаи за работа кои ги поднесуваат до органите надлежни за спроведување контрола и надзор, статистички податоци за работата, како и други информации, акти и мерки со кои се влијае на животот и работата на граѓаните и кои произлегуваат од надлежноста и работата на имателот на информации и други информации кои произлегуваат од надлежноста и работата на имателот на информацијата.

Агенцијата смета дека бараните информации спаѓат во редот на информации од јавен интерес, кој преовладува над интересот истите да бидат заштитени од страна на Имателот, односно да бидат недостапни до јавноста. Според член 3 став 1 точка 7 од Законот за слободен пристап до информации од јавен карактер „јавен интерес“ во остварувањето на правото на пристап до информации подразбира, но не се ограничува, на интерес за информации со чие што објавување, односно остварување пристап: “ќе се открие злоупотреба на службена положба и коруптивно однесување; ќе се открие противправно стекнување на буџетски средства; ќе се открие потенцијал на судир на интереси; ќе се спречи и открие загрозување на животната средина и ќе се помогне да се разбере прашањето за кое се креира јавна политика.....“.

Имателот на информации е должен одново да го разгледа Барањето на Барателот и да постапи согласно одредбите од Законот за слободен пристап до информации од јавен карактер и да му ја достави бараната информација под точка 2 од Барањето, **на начин и во форма наведени во Барањето.**

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**